Георги Константинов Христов
Човешки маршрути

chitanka.info

Към хоризонта изпъната

и мътно заблестяла,

денонощно забързана

магистрала…

Магистрала, гладко свързала

далечни земи и хора —

без да поглежда встрани,

без да вижда

нагоре…

Магистрала, безспир летяща

в две обратни посоки.

И събрала в паметта си

надежди

и катастрофи.

Магистрала, шумно сближила

едни тържища с други.

И направила дните ни

еднакво равни

и луди.

Но спрете за миг, човеци!

Млъкнете за миг, мотори!

И ще видите горе

пътеката —

встрани от бясната скорост…

Пътека с бавни завои

край дървета, скали и мъх…

Но която

единствено води

към

високия връх.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.